لوک قصیاں وچ درباری ، غلام ، کنیزاں تے پہرے دار

ایہ سبھے ثانوی کردار ہوندن ایہ کݙاہیں وی مرکزی حیثیت وچ پیش نئیں تھیندے ۔ بھل دربار یا محل دا منظر نامہ بݨاوݨ وچ ورتے ویندن اَتے بادشاہ دے حکم تے چھوٹے موٹے کم کریندن ۔ درباری عموماً وزیر ہوندن جنہاں دا کردار اُتے بیان کر ݙتا ڳئے ۔ ٻئے عام لوک تے بادشاہ دے خاص بندے وی درباری بݨ ویندن جیڑھے بادشاہ اڳوں سوال پیش کریندے پئے ہوندن یا مشورے ݙیندے ٻیٹھے ہوندن۔

پہرے دار تے غلام عموماً دربار نال جُڑ ے ہوئے ہوندن تے او ہر آوݨ ونڄݨ آلے تے نظر رکھیندن ۔ بھل کہیں پہرے دار اَتے غلام کوں ایہ اختیار نئیں ہوندا جو او کہیں بندے دے دربار وچ پیش تھیون، روک ٹوک کرن تے اپݨا اختیار ݙکھاون ۔ بھل ہر بندہ بے دھڑک دربار وچ پیش تھی سڳدے ۔ ایہ بادشاہ دیاں کہاݨیاں وچ عام طور تے گھٹ اِی نظردن ۔ کݙاہیں وی محفل تے دربار دی منظر کشی نئیں کیتی ڳئی جیندے وچ ایہ لوک نظر آون۔ بس ایہ آکھیا ویندے جو بادشاہ دربار لئی ٻیٹھا ہئی تے سوالی پیش تھیندے پئے ہن ۔ کݙاہیں کݙاہیں بادشاہ کوئی اہم شئے منگواوݨی ہووے تاں ایہ کردار نشابر تھیندن اَتے بادشاہ دے حکم دی تعمیل کریندن۔

کنیزاں دا کردار محل تے زنان خانے تئیں محدود ہوندے ایہ وی عموماً گھٹ اِی نظردیاں ہِن اگر کوئی کنیز ملکہ یا شہزادی دی آلہ کار بݨے تاں اوندا کردار سامݨے آندے ۔ نئیں تاں ایہ کردار وی غلاماں کلی قصے کہاݨیاں وچ گھٹ اِی نظردن ۔ انہاں کرداراں دا کہاݨیاں وچ نہ نظرݨ وی ایں ڳالھ دی دلیل ہے جو ایہ قصے کہاݨیاں بادشاہواں دے درباراں تے محلاں دی نئیں بھل وݙیرے تے سرداراں دیاں حویلیاں تے دیریاں دیاں ہن ۔ جتھاں انہاں دے سپہ سالار تے کوتوال کلی گنجائش اِی نئیں بݨدی ۔ اِتھوں دا بادشاہ ہر ویلے دبار وچ موجود تے Availableہوندے ۔ دربار لڳے پئین تے فیصلے تھیندے پن نہ ہٹک نہ ہوڑ۔

 حوالہ 
سرائیکی لوک قصیاں دے کردار، مصنف : شہزاد اسد خان لغاری ، ناشر: جھوک پرنٹرز،ملتان